Разказ | Литературно четене - Капитал
6 14 яну 2011, 14:39, 4419 прочитания
Въпросът беше кой разказ да прочета. Всъщност усещах, че е все едно, тъй като който се е настроил да се смее, ще се смее, независимо от думите ми, който е решил да поклаща глава критично и с неодобрение, ще го направи, а Далия така или иначе за пореден път ще се убеди в моята гениалност, защото си е внушила, че по здравословни причини нищо не трябва да хвърля сянка върху безоблачния й сексуален живот с мен.
Тогава нека да бъде еротичният разказ, казах си. Той се базираше на един повтарящ се сън, на няколко фантазии от юношеството ми и на началната и сравнително мека част от много груб порнофилм, който бях гледал с братовчед ми, докато се опитвахме да си разменим гаджетата. Разказът се казваше "Камуфлаж" и започваше с това как един войник в градска отпуска сваля камуфлажните си панталони пред огледалото в хотелска стая, докато приятелката му е в банята. Войникът с изумление, но не чак толкова голямо, колкото ситуацията предполага, установява, че членът му е изчезнал.
До голяма степен реакцията беше точно такава, каквато очаквах. Единствената разлика бяха един критик, който ме обвини в плагиатстване на Гоголевия "Нос" и изключително слаба, но въпреки това сексапилна блондинка с бабешки чорапогащник. След четенето тя се приближи до мен и полугласно попита, дали бих имал смелостта да си сваля панталоните пред огледалото в хотелската й стая, докато тя е в банята.
- Не сте ме разбрали правилно! - отвърнах й.
- И няма да те разбера, ако не го направиш - каза тя. - А и ти няма да се разбереш. Макар че сигурно точно това искаш - да си останеш неразбран.
Далия, опиянена от поредната доза моя гениалност и няколко чаши доста сухо мартини, залитна към нас.
- Той е мой! - заяви безапелационно, след което бързо изчезна към тоалетната да повръща.
Така, без да се усетя, се озовах в стаята на блондинката. Тя ме закова пред огледалото и отиде в банята. Постоях известно време, достатъчно за да се почувствам глупаво. Започнах да усещам леко притеснение - дали все пак, ако се събуя, всичко ще е наред. Това, че не бях с камуфлажни панталони, ми вдъхна увереност. Решително разкопчах копчето и дръпнах ципа. Зави ми се свят. Члена ми го нямаше - нито в огледалото, нито там, където бях свикнал да го виждам.
В този момент в стаята влезе блондинката. Беше с камуфлажни панталони. Застана до мен и бавно ги свали.
9 май 2018, 13400 прочитания
21 юни 2015, 20466 прочитания
Струпей-Везувий